[{"text_idx": "#000000", "text": "UEA serc\u0302os novan redaktoron por la revuo Esperanto"}, {"text_idx": "#000001", "text": "Inter siaj unuaj pas\u0302oj por efektivigi la novan Strategian Planon de UEA, la j\u0302us elektita Estraro decidis serc\u0302i novan redaktoron por la revuo Esperanto. La kontrakto kun la nuna redaktoro, Stano Marc\u0302ek, plu validos g\u0302is la decembra numero 2013, sed ne estos renovigita por 2014."}, {"text_idx": "#000002", "text": "\u201cLa revuo ludas kernan rolon en la bildo, kiun esperantistoj havas pri UEA\u201d, klarigis la nova prezidanto, Mark Fettes. \u201cMi au\u0306dis de multaj kongresanoj en Rejkjaviko, ke ili esperas pri \u2018nova vento\u2019 en la asocio. Ankau\u0306 mi esperas tion. Kunlige kun diversaj aliaj s\u0302ang\u0302oj, ni konkludis, ke necesas doni ankau\u0306 al la revuo fres\u0302ajn vizag\u0302on kaj enhavon\u201d."}, {"text_idx": "#000003", "text": "Marc\u0302ek redaktas la revuon jam de pli ol dek jaroj, kio signifas, ke li estas unu el la plej longe dej\u0302orintaj redaktoroj en la historio de UEA."}, {"text_idx": "#000004", "text": "\u201cNi estas tre dankemaj al Stano Marc\u0302ek pro lia multjara fidela laboro por la Asocio. Li kunlaboris kun kvar sinsekvaj estraroj \u2013 la nia estas nun la kvina. Aliflanke la mondo kaj la movado s\u0302ang\u0302ig\u0302as, kaj estas tempo funde repripensi la celojn kaj enhavojn de niaj diversaj eldonaj\u0302oj. Por tio ni volas malfermi pordon al novaj homoj kaj novaj ideoj\u201d, aldonis Fettes."}, {"text_idx": "#000007", "text": "1 Response to UEA serc\u0302os novan redaktoron por la revuo Esperanto"}, {"text_idx": "#000008", "text": "Ankaux en 1991 la UEA-estraro estis sercxanta la novan redaktoron por \u201cEsperanto\u201d. En auxgusto de 1991 mi venis al la CO de UEA kaj deklaris, ke mi pretas igxi la redaktoro. Sed iu oficisto de la CO diris, ke la redaktoro jam estas trovita. \ud83d\ude41"}]